РЕШЕНИЕ НА КОМИСИЯТА
от 17 декември 2009 година
относно минималните изисквания по отношение на данните, които трябва да се вписват в националния електронен регистър на предприятията за автомобилни превози
(нотифицирано под номер C(2009) 9959)
(текст от значение за ЕИП)
(2009/992/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (1), и по-специално член 16 от него,
като има предвид, че:
(1)
В член 16, параграф 1 от Регламент (ЕО) № 1071/2009 се изисква всяка държава-членка да поддържа национален електронен регистър на предприятията за автомобилни превози, които са получили разрешение от посочен от нея компетентен орган за упражняване на професията на автомобилен превозвач. Националните електронни регистри следва да съдържат като минимално изискване елементите, изброени в член 16, параграф 2 от посочения регламент. За осигуряване на правилното установяване на самоличността на съответните физически лица следва да бъдат включени допълнителни елементи, като дата на раждане и месторождение.
(2)
В Регламент (ЕО) № 1072/2009 на Европейския парламент и на Съвета от 21 октомври 2009 г. относно общите правила за достъп до пазара на международни автомобилни превози на товари (2) и в Регламент (ЕО) № 1073/2009 на Европейския парламент и на Съвета от 21 октомври 2009 г. относно общите правила за достъп до международния пазар на автобусни превози (3) също се изисква вписването на някои данни в тези национални електронни регистри.
(3)
Разпоредбите относно защитата на личните данни, по-специално тези в Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (4), обхващат обработването на всички лични данни, събирани съгласно Регламент (ЕО) № 1071/2009.
(4)
С оглед улесняване на взаимното свързване на националните електронни регистри, както се изисква в член 16, параграф 5 от Регламент (ЕО) № 1071/2009, Комисията следва, в съответствие с член 16, параграф 1 от посочения регламент, да приеме решение относно минималните изисквания по отношение на данните, които трябва да се вписват в националния електронен регистър,
ПРИЕ НАСТОЯЩОТО РЕШЕНИЕ:
Член 1
Минималните изисквания по отношение на данните, които трябва да се вписват в националния електронен регистър, поддържан от държавите-членки в съответствие с член 16, параграф 1 от Регламент (ЕО) № 1071/2009, са посочени в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 17 декември 2009 година.